b'\n_START_ARTICLE_\nOgnjena zemlja, Antarktika in ju\xc5\xbenoatlantski otoki\n_START_SECTION_\nZgodovina\n_START_PARAGRAPH_\nObmo\xc4\x8dje dana\xc5\xa1nje province je bilo poseljeno pred pribli\xc5\xbeno 12.000 leti. Do prihoda prvih Evropejcev v 16. stoletju je bilo staroselcev okoli 10.000, razdeljenih v 4 plemena: Jamana, Alakaluf, Selknam on Manekenk (oz. Haush). Prine\xc5\xa1ene bolezni so mo\xc4\x8dno zdesetkale prvotno prebivalstvo in le 50 let po\xc2\xa0\xc2\xbbodkritju\xc2\xab\xc2\xa0jih je ostalo le 350. _NEWLINE_Ferdinand Magellan, ki je leta 1520 kot prvi Evropejec\xc2\xa0\xc2\xbbodkril\xc2\xab\xc2\xa0Ognjeno zemljo, jo je po \xc5\xa1tevilnih ognjih, s katerimi so se staroselci greli, sprva poimenoval De\xc5\xbeela dima, pozneje pa  se je bolj prijelo \xc5\xa1e danes uveljavljeno ime Ognjena zemlja. _NEWLINE_Sredi 16. stoletja sta najprej Juan de Alderete in zatem Pedro Sarmiento de Gamboa posku\xc5\xa1ala ustanoviti naselbine, vendar se poskus zaradi neprijaznega podnebja in napadov britanskih piratov (ki so zajeli in zaprli Gamboo) ni obnesel. _NEWLINE_Kasneje je Ognjeno zemljo pre\xc5\xa1lo ve\xc4\x8d \xc5\xa1panskih, britanskih, nizozemskih in francoskih raziskovalcev, npr. Gabriel de Castilla, ko se je pribli\xc5\xbeal Antarktiki, Robert Fitzroy in Charles Darwin._NEWLINE_Leta 1820 je Argentina na Falklandskih otokih ustanovila kazensko kolonijo Puerto Soledad, vendar jo je morala leta 1831 po britanskem zavzetju otokov zapustiti. Lu\xc3\xads Piedrabuena je na otoku Estados ustanovil opri\xc5\xa1\xc4\x8de San Juan de Salvamento. Leta 1870 je Thomas Bridges po tistem, ko se je strinjal z argentinsko suverenostjo, v Ushuaii ustanovil anglikanski misijon, nedolgo zatem so salezijanski misijonarji ustanovili R\xc3\xado Grande.  _NEWLINE_Leta 1884 je bila ustanovljena gubernija Ognjena zemlja, ki je formalno \xc5\xbee\xc2\xa0\xc2\xbbobsegala\xc2\xab\xc2\xa0tudi Antarktiko in ju\xc5\xbenoatlantske otoke. V tem \xc4\x8dasu je bila dolo\xc4\x8dena tudi mejna \xc4\x8drta, ki Otok Velika ognjena zemlja (\xc5\xa1pansko Isla Grande de Tierra del Fuego) \xc5\xa1e danes deli med \xc4\x8cile in Argentino. _NEWLINE_Leta 1883 se je pri\xc4\x8dela zlata mrzlica, ki je privabila mnogo priseljencev, med drugimi tudi Hrvate iz Dalmacije. Ta val priseljevanja je prinesel nekaj napredka, npr. izgradnjo telegrafa. Do leta 1910 je ve\xc4\x8dine zlata zmanjkalo, vendar so priseljenci po ve\xc4\x8dini ostali. _NEWLINE_Leta 1943 je bila ustanovljena Gobernaci\xc3\xb3n Mar\xc3\xadtima de Tierra del Fuego, v Ushuaii in R\xc3\xadu Grande sta nastali mornari\xc5\xa1ki opori\xc5\xa1\xc4\x8di, zgrajeno je bilo letali\xc5\xa1\xc4\x8de in ostala infrastruktura. Vse to je privabilo dodatne priseljence iz Argentine in drugih dr\xc5\xbeav. Zaradi vsega tega kljub prvotnemu mitu o silno neprijaznih \xc5\xbeivljenjskih razmerah danes to ni najredkeje naseljena argentinska provinca, saj z gostoto 4,75 prebivalca/km\xc2\xb2 presega kar 5 provinc. _NEWLINE_Leta 1978 je zaradi ozemeljskih sporov glede nekaj otokov v prelivu Beagle skorajda izbruhnila vojna s \xc4\x8cilem. Pri\xc4\x8detek spopadov je v zadnjem trenutku s posredovanjem in kasnej\xc5\xa1o arbitra\xc5\xbeo zaustavil pape\xc5\xbe Janez Pavel II. Med falklandsko vojno leta 1982 je bil R\xc3\xado Grande eno od pomembnej\xc5\xa1ih argentinskih opori\xc5\xa1\xc4\x8d._NEWLINE_\xc5\xa0ele leta 1990 je status province dobila Ognjena zemlja, Antarktika in ju\xc5\xbenoatlantski otoki, dve leti kasneje pa so izvolili prvega guvernerja.\n_START_SECTION_\nGeografija in podnebje\n_START_PARAGRAPH_\nSeverni del Ognjene zemlje podobno kot v provinci Santa Cruz sestavljajo nizka gri\xc4\x8devja in pe\xc5\xa1\xc4\x8dene pla\xc5\xbee. Ju\xc5\xbeni del je bolj gorat. Najvi\xc5\xa1ji vrh je Corn\xc3\xba, visok 1490 metrov. Na otoku te\xc4\x8de ve\xc4\x8d kratkih rek, zaradi nizkih temperatur je tudi ve\xc4\x8dje \xc5\xa1tevilo manj\xc5\xa1ih ledenikov, ki si utirajo pot proti morju. Povpre\xc4\x8dna letna temperatura je 5,3\xc2\xa0\xc2\xb0C, na severnem delu v povpre\xc4\x8dju pade 300mm padavin na leto, na ju\xc5\xbenem pa 550mm.\n_START_SECTION_\nGospodarstvo\n_START_PARAGRAPH_\nProvinci so leta 1972 priznali nekaj dav\xc4\x8dnih olaj\xc5\xa1av. To je privabilo ve\xc4\x8d podjetij, ki so zlasti okoli mesta R\xc3\xado Grande postavila obrate za izdelavo elektronskih izdelkov. _NEWLINE_Pomembna dejavnost \xc5\xa1e naprej ostaja tudi ov\xc4\x8dereja in posledi\xc4\x8dna proizvodnja volne, mesa in usnja. Obenem je na Ognjeni zemlji nekaj nahajali\xc5\xa1\xc4\x8d nafte in zemeljskega plina._NEWLINE_Vedno bolj na pomenu pridobiva turizem, zlasti Ushuaia z zgodovinskimi ostanki iz \xc4\x8dasov kazenske kolonije, okoli\xc5\xa1kimi gorami, smu\xc4\x8di\xc5\xa1\xc4\x8di, jezerom Fagnano in bli\xc5\xbenjim narodnim parkom Tierra del Fuego in kot enim izmed izhodi\xc5\xa1\xc4\x8d za odprave na Antarktiko._NEWLINE_Danes je to ena najbolj razvijajo\xc4\x8dih se argentinskih provinc, po \xc5\xbeivljenjskem standardu sta pred njo le \xc5\xa1e mesto Buenos Aires in Santa Cruz.'